«Спартак-Налшыкым» зэхьэзэхуэщIэм зыхуегъэхьэзыр
«Тэрч-2» (Грознэ) — «Спартак-Налшык» (Налшык) — 0:3 (0:0). Грознэ. Белимхановым и цIэр зезыхьэ стадион. Накъыгъэм и 24-м. ЦIыху 200 еплъащ.
Судьяхэр: Панин (Дмитров), Быков (Краснодар), Шрамко (Белореченск).
«Тэрч-2»: Майрбеков, Матаев (Янарсаев, 72), Абдурахманов (Абухажиев, 64), Дегтярёв, Мутошвили (Барзукаев, 64), Бацуев, Акаев (Кадиев, 64), Шахтиев, Гарисултанов (Давлитгереев, 58), Абдурашидов.
«Спартак-Налшык»: Антипов (Уэрсей, 75), Мэкъуауэ, Мурачёв, Дашаев, Кузнецов, Балъкъэр (Багъэтыр, 46), Ахриев, ДзыхьмыщI (Лелюкаев, 46), Гъурф, Бажэ (ЛIуп, 73), Гугуев.
Топхэр дагъэкIащ: Ахриевым, 62 (0:1). Ахриевым, 70 (0:2). Гугуевым, 90 (0:3).
37-нэ дакъикъэм Бажэ Амир пенальтир худэгъэкIакъым.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ «Спартак-Налшыкым» Грознэ къалэм гъубж кIуам «Тэрч-2»-м щыдригъэкIуэкIа зэIущIэм турнир таблицэм щаIыгъ увыпIэм елъытауэ зы мыхьэнэи иIэтэкъым. ЗэрыфщIэщи, ди щIалэхэм япэ увыпIэр армырами я Iэрылъхьэт, грознэдэсхэри здэщыт ебгъуанэ увыпIэм икIыфынутэкъым. АрщхьэкIэ мазэрэ ныкъуэрэ дэкIмэ япэ дивизионым джэгун щыщIэзыдзэну «Спартак-Налшыкым» иджы щегъэжьауэ абы егугъуу зыхуигъэхьэзырын хуейщ икIи дэтхэнэ зэIущIэми я футболистхэм я зэфIэкIхэр нэхъ куууэ къыщапщытэну тренерхэм Iэмал яIэщ. Зым и дежкIи щэхукъым ди командэм иджыпсту хэт псори къызэрыхамынэнур. Абы къыхэкIыу дэтхэнэми и зэфIэкIыр зэрылъагэр наIуэ ищIыпхъэщ.
Шэшэным и къалащхьэм щекIуэкIа зэIущIэр лъэныкъуэхэм хуэм дыдэу ирагъэжьащ. Тхьэмахуэ дэкIмэ загъэпсэхуну зэрызэбгрыкIынур я напщIэм телъ хуэдэт. ЯфIэмыфIыщэурэ абыхэм топыр зэIэпахырт, гъуэм еуэн хуейуи къащыхъуртэкъым. Апхуэдэурэ сыхьэт ныкъуэм щIигъукIэ екIуэкIащ. 37-нэ дакъикъэм «Спартак-Налшыкым» и ебгъэрыкIуэныгъэ закъуэтIакъуэхэм ящыщ зыр къыщызэпиудым «Тэрч-2»-м и гъуащхьэхъумэр топым IэкIэ еIусащ. Пенальти! Сыт щыгъуи хуэдэу, ар игъэзэщIэну бгъэдыхьащ Бажэ Амир. АрщхьэкIэ налшыкдэсхэм я капитаныр метр пщыкIузым и деж щыту зэуа топым хэгъэрейхэм я гъуащхьэтетым къригъэгъэзащ. Абы Амир кIэлъеуэжа щхьэкIэ, зытехуар штангэращ.
Загъэпсэхуну икIыным зы мащIэ дыдэ фIэкIа къэмынэжауэ, «Спартак-Налшыкым» бжыгъэр къызэIуих пэтащ. Гъуэм кIуэ топым, аргуэрыжьти, гъуащхьэхъумэхэм ящыщ зым къригъэгъэзащ.
Джэгум и етIуанэ Iыхьэращ удэзыхьэх хъуар. Ди тренерхэм я гъэсэнхэм ягу къагъэкIыжауэ къыщIэкIынущ мыгувэу япэ дивизионым зыкъыщагъэлъэгъуэну къазэрыпэщылъыр икIи абы хэтыну псоми Iэмал зэрамыIэнур.
«Спартак-Налшыкым» и ебгъэрыкIуэныгъэхэр щIигъэхуэбжьащ. Иджы хэгъэрейхэм ерагъкIэ я гъуэр яхъумэжыфу арат. Апхуэдэу щыт пэтми, бжыгъэр къызэIуха хъуртэкъым. 62-нэ дакъикъэм Ахриевыр, Гъурфыр, Багъэтырыр зэкIэлъхьэужьу гъуэм лъэщу еуащ. АрщхьэкIэ топыр пкъом техуэрт е гъуащхьэхъумэхэм абы кърагъэгъазэрт. ЕтIуанэу еуэну чэзур къыщылъысаращ Ахриевым ар гъуэм щыдигъэкIыфар.
АдэкIэ нэхъ тынш хъуащ. Шэшэным я футболистхэр я гъуэм къыIукIуэтащ икIи ди щIалэхэм Iэмал нэхъ яIэ хъуащ. Абы иужькIэ Ахриев Хьэсэнрэ Гугуев Магомедрэ «Тэрч-2»-м топ зырыз худагъэкIыжри, бжыгъэшхуэкIэ, 3:0-у, хагъэщIащ. «Спартак-Налшыкым» аргуэру и гъуэр ихъумэфащ. Иужьрей джэгугъуиблым ди гъуащхьэтетыр зыми хигъэщIэфакъым!
Адрей командэхэм я гугъу пщIымэ, къыхэгъэщыпхъэщ Къуэн зэкъуэшхэу Аслъэнбэчрэ Заурбэчрэ дагъэкIа топищым и фIыгъэкIэ Нэзрэн и «Ангушт»-р Астрахань къалэм бжыгъэшхуэкIэ зэрыщытекIуар. Я Iуэхухэр аргуэру зэIыхьэжащ ди къуэш Адыгейм и футболистхэм. Я стадионым щыIэу Владикавказ къикIа «Алания»-м топищ жэуапыншэу къыдригъэгъэкIри, Мейкъуапэ и «Дружба»-р иужь дыдэ увыпIэм къекIуэтэхыжащ.
Иджы фыщыдгъэгъуэзэнщ гъубж кIуам зэхэта джэгугъуэ псоми къарикIуа бжыгъэхэм. Мис ахэр: «Дружба» (Мейкъуапэ) — «Алания» (Владикавказ) — 0:3, «Мэшыкъуэ-КМВ» (Псыхуабэ) — «Черноморец» (Новороссийск) — 1:1, «IэфIыпс» (IэфIыпс) — МИТОС (Новочеркасск) — 3:2, «Краснодар-2» (Краснодар) — «Динамо-Ставрополь» (Ставрополь) — 4:0, «Астрахань» (Астрахань) — «Ангушт» (Нэзрэн) — 0:3, «Биолог-Новокубанск» (Прогресс) — СКА (Дон Iус Ростов) — 2:0.
Урысей Федерацэм футболымкIэ и етIуанэ дивизионым и «Ипщэ» гупым 2015/2016 гъэхэм щекIуэкI зэхьэзэхуэм и иужьрей джэгугъуэр блыщхьэ къакIуэ, накъыгъэм и 30-м, зэхэтынущ. А махуэм «Спартак-Налшыкым» къригъэблэгъэнущ Псыхуабэ и «Мэшыкъуэ-КМВ» командэр.
Жыласэ Заурбэч.
